A Bizottság határozata

(1986. szeptember 11.)

a szarvasmarhafélék, a sertések és a friss hús tagsággal nem rendelkező országból történő behozatalával kapcsolatosan végzett helyszíni vizsgálatok végrehajtásáról

(86/474/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3768/85/EGK rendelettel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 5. cikkére,

tekintettel a legutóbb a 3768/85/EGK rendelettel módosított, a harmadik országból behozott friss sertéshús trichinellavizsgálatáról szóló, 1976. december 21-i 77/96/EGK tanácsi irányelvre [3] és különösen annak 6. cikkére,

mivel a szarvasmarhafélék, a sertések és a friss hús tagsággal nem rendelkező országból történő behozatalával kapcsolatosan végzett helyszíni vizsgálatokról szóló, 1983. április 8-i 83/196/EGK határozat [4] révén a Bizottság ideiglenesen megállapította a közösségi vizsgálatok feltételeit; mivel a helyszíni vizsgálatok alatt szerzett kielégítő tapasztalatot figyelembe véve tanácsos az ellenőrzés módszereinek végleges rögzítése;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A tagállamok és a Bizottság állat-egészségügyi szakértői a Bizottság irányításával helyszíni ellenőrzéseket végeznek, annak ellenőrzésére, hogy a 72/462/EGK irányelv és különösen annak 3. cikke (2) bekezdésének rendelkezéseit a gyakorlatban alkalmazzák-e. Ezeket a vizsgálatokat háromévente kell elvégezni minden olyan országban, amely szerepel az említett irányelv 3. cikkének (1) bekezdésével összhangban létrehozott listán.

Amennyiben azonban állat-egészségügyi okok indokolják, a Bizottság az Állat-egészségügyi Állandó Bizottságban részt vevő tagállamokkal való konzultációt követően elhalaszthatja vagy előre hozhatja egyes vizsgálatok időpontját, illetve további vizsgálatokat végezhet.

(2) A Bizottság és a tagállamok állat-egészségügyi szakértői a Bizottság irányításával helyszíni állat-egészségügyi vizsgálatot végeznek az érintett országban, mielőtt a 72/462/EGK irányelv 3. cikkének (1) bekezdésével összhangban összeállított lista kiegészítésére határozati javaslatot nyújtanának be az Állat-egészségügyi Állandó Bizottságnak.

(3) Egy tagállam külön kérelmére a Bizottság és a tagállamok állat-egészségügyi szakértői a Bizottság irányításával helyszíni állat-egészségügyi vizsgálatokat végeznek az érintett országban vagy országokban, mielőtt határozati javaslatot nyújtanának be az Állat-egészségügyi Állandó Bizottságnak:

- a 72/462/EGK irányelv 3. cikkének (1) bekezdésével összhangban összeállított lista módosítására,

- állatok vagy friss hús behozatala újraindításának jóváhagyására a 72/462/EGK irányelv 28. cikkének (4) bekezdésével összhangban,

- a megteendő intézkedésekre vonatkozóan, ha a szarvasmarhafélék vagy a sertések behozatalakor a 72/462/EGK irányelv 12. cikkének, illetve a friss hús behozatalakor a 23. és 24. cikkének értelmében végzett állat-egészségügyi vizsgálatok során tett megfigyelések vagy bármely egyéb, a Bizottság tudomására jutott információ azt mutatja, hogy a fent említett irányelv rendelkezéseit vagy azok végrehajtási intézkedéseit nem tartják be, vagy kétségessé teszi, hogy a jóváhagyás továbbra is megadható.

2. cikk

(1) A Bizottság és a tagállamok állat-egészségügyi szakértői a Bizottság irányításával helyszíni egészségügyi vizsgálatokat végeznek annak ellenőrzésére, hogy a 72/462/EGK irányelv és különösen annak 4. cikke (2) és (3) bekezdésének rendelkezéseit, továbbá a 77/96/EGK irányelv rendelkezéseit a gyakorlatban alkalmazzák-e. Ezeket a vizsgálatokat évente legalább egyszer el kell végezni minden olyan vágóhídon, darabolóüzemben, és minden, nem vágóhídon vagy darabolóüzemben található hűtőházban, amely szerepel a 72/462/EGK irányelv 4. cikkének (1) bekezdésével vagy a 77/96/EGK irányelv 4. cikkével összhangban összeállított listán.

Amennyiben azonban egészségügyi okok indokolják, a Bizottság az Állat-egészségügyi Állandó Bizottságban részt vevő tagállamokkal való konzultációt követően

- elhalaszthatja vagy előre hozhatja egyes vizsgálatok időpontját, illetve további vizsgálatokat végezhet,

- a rendszeres vizsgálatokat minták vizsgálatával helyettesítheti.

(2) A Bizottság és a tagállamok állat-egészségügyi szakértői a Bizottság irányításával helyszíni egészségügyi vizsgálatokat végeznek az érintett létesítményben vagy létesítményekben, mielőtt a 72/462/EGK irányelv 4. cikkének (1) bekezdésével vagy a 77/96/EGK irányelv 4. cikkével összhangban összeállított listák egyikének kiegészítésére határozati javaslatot nyújtanának be az Állat-egészségügyi Állandó Bizottságnak.

(3) Egy tagállam külön kérelmére a Bizottság és a tagállamok állat-egészségügyi szakértői, a Bizottság irányításával, helyszíni egészségügyi vizsgálatnak vethetik alá az érintett létesítményt vagy létesítményeket, mielőtt határozati javaslatot nyújtanának be az Állat-egészségügyi Állandó Bizottságnak:

- a 72/462/EGK irányelv 4. cikkének (1) bekezdésével vagy a 77/96/EGK irányelv 4. cikkével összhangban összeállított listák egyikének módosítására,

- a megteendő intézkedésekre vonatkozóan, ha a behozatalkor a 72/462/EGK irányelv 24. cikke szerint végzett egészségügyi vizsgálat során tett megfigyelések vagy bármely egyéb, a Bizottság tudomására jutott információ azt mutatja, hogy a 72/462/EGK irányelv vagy a 77/96/EGK irányelv rendelkezéseinek vagy azok végrehajtási rendelkezéseinek nem tesznek eleget, vagy kétségessé teszi, hogy a jóváhagyás továbbra is megadható.

3. cikk

A Bizottság minden esetben, a tagállamokkal szükség esetén való konzultációt követően, meghatározza azon állat-egészségügyi szakértők számát és képesítését, akiket az 1., a 2. és a 4. cikkben említett vizsgálatok elvégzésére kijelöl. Az 1. és a 2. cikkben, valamint a 4. cikk (2) bekezdésében említett vizsgálatok elvégzésére irányuló kiküldetésben legalább egy tagállami szakértőnek részt kell vennie.

4. cikk

(1) Az 1. és a 2. cikkben előírt vizsgálatokat legfeljebb hároméves állandó kiküldetésben élő állat-egészségügyi szakértők végezhetik.

(2) Évente legalább egyszer más állat-egészségügyi szakértők segédkeznek nekik a fent említett ellenőrzések egy részének elvégzése során.

5. cikk

(1) A tagállamok állat-egészségügyi szakértői, akiket a Bizottság a 72/462/EGK irányelv 5. cikkének harmadik albekezdésével összhangban nevez ki, a Bizottság irányítása alapján járnak el. A vizsgálatok során szerzett információkat semmilyen körülmények között sem használhatják fel személyes célokra, és nem adhatják át azokat az illetékes szolgálatokon kívüli személyeknek.

(2) A tagállamok szakértőinek utazási és ellátási költségeit a Bizottság viseli, a Bizottság által szakértőként felkért Bizottságon kívüli személyek utazási és ellátási kiadásainak megtérítésére vonatkozó szabályokkal összhangban.

6. cikk

A Bizottság a tagállamokat az Állat-egészségügyi Állandó Bizottságon belüli írásos jelentések révén tájékoztatja a vizsgálatok eredményéről, különösen ha azok azt jelzik, hogy a 72/462/EGK irányelv 3. cikkének (1) bekezdésével és 4. cikkének (1) bekezdésével vagy a 77/96/EGK irányelv 4. cikkének (2) bekezdésével összhangban összeállított listát vagy listákat ki kellene egészíteni, vagy módosítani a 72/462/EGK irányelv 30. cikkében meghatározott eljárással összhangban.

Sürgős esetekben a tagállamokat szóban vagy telexen is lehet értesíteni.

7. cikk

Ezt a határozatot 1992. január 1-je előtt felülvizsgálják.

8. cikk

Ennek a határozatnak a tagállamok a címzettjei.

Kelt Brüsszelben, 1986. szeptember 11-én.

a Bizottság részéről

Frans Andriessen

alelnök

[1] HL L 362., 1985.12.31., 8. o.

[2] HL L 302., 1972.12.31., 28. o.

[3] HL L 26., 1977.1.31., 67. o.

[4] HL L 108., 1983.4.26., 18. o.

--------------------------------------------------